Nyt Apple Watch dukker op i EEC tilladelse

Apples kommende lancering i september ser i forvejen ud til at blive en af de største nogensinde. Men det kan altså blive endnu større endnu, lader det til. En ny tilladelse hos EEC (Eurasian Economic Commision) har i hvert fald givet tilladelse til en række produkter med modelnumre, der ser ud til at være 6 nye Apple Watch modeller.

6 i stedet for 8

De nye ure har modelnumrene A1975, A1976, A1977, A1978, A2007 og A2008. De seks numre kunne tyde på, at der kun vil være seks forskellige Series 4 ure, hvor Series 3 til gengæld findes i otte modeller. Det kunne eksempelvis være fordi Apple fjerner det ene materiale, så der ikke længere er både stål, aluminium og keramik. Men det er rene gætterier.

Nyt design

Rygterne om Series 4 siger blandt andet, at skærmen (og måske selve uret) bliver større end tidligere modeller. Derudover skulle batteriet også blive bedre, og rygter taler også om en ny EKG monitor og blodsukker-måler. De sidste to rygter er dog langt fra sikre. Sikkert er dog, at uret vil køre version 5 af Watch OS viser EEC tilladelsen.

Apples næste store event ventes at blive afholdt i første halvdel af september, men der er endnu ikke sendt invitationer ud.

Nyt Apple Watch dukker op i EEC tilladelse